Ψωμί+με+προζύμι+χωρίς+ζύμωμα

Συστατικά
425γρ. αλεύρι 300γρ. νερό 8γρ. αλάτι ~180γρ. προζύμι (για περισσότερες πληροφορίες για το προζύμι δες εδώ) Σουσάμι για πασπάλισμα

Προετοιμασία
1. Αναμειγνύουμε το προζύμι με 300γρ. χλιαρό νερό (35-40 βαθμούς) σε μια λεκάνη. 2. Ρίχνουμε το αλεύρι και το αλάτι στη λεκάνη και ανακατεύουμε με ένα μεγάλο κουτάλι ίσα ίσα μέχρι να γίνει ένα μείγμα. 3. Παίρνουμε το πυρίμαχο σκεύος που θα ψήσουμε το ψωμί και βάζουμε μέσα αντικολλητικό χαρτί. Το σκεύος θα πρέπει να έχει καπάκι και ύψος τουλάχιστον 15 εκατοστά όταν είναι κλειστό με το καπάκι του (μια γάστρα ή ένα πυρέξ ή κάποιο κεραμικό σκεύος). **Προσοχή:** το χαρτί να είναι αρκετά μεγάλο και οι άκρες και τα πλαϊνά να βγαίνουν έξω από το πυρίμαχο σκεύος, ώστε να μπορούμε να το πιάσουμε και να το βγάλουμε (δες το βήμα 5 να καταλάβεις το γιατί). 4. Ρίχνουμε το μείγμα μέσα στο σκεύος που βάλαμε το αντικολλητικό χαρτί, κλείνουμε το καπάκι και αφήνουμε να φουσκώσει από 8-24 ώρες (ανάλογα με το πόσο γρήγορα το προζύμι μας φουσκώνει στο μέγιστο). 5. Αφού περάσουν οι 8-24 ώρες, πιάνουμε το αντικολλητικό χαρτί και βγάζουμε το ψωμί από το πυρίμαχο σκεύος και το ακουμπάμε μέσα σε μια λεκάνη (ιδανικά θα είναι να το ακουμπήσουμε σε ένα δεύτερο ακριβώς ίδιο σκεύος, ώστε να μην χάσει τη φόρμα που έχει πάρει). 6. Ανάβουμε το φούρνο στους 250 βαθμούς και βάζουμε το πυρίμαχο σκεύος (άδειο όπως είναι, μαζί με το καπάκι του) για 20-30 λεπτά μέσα στο φούρνο ώστε να κάψει. 7. Βγάζουμε το πυρίμαχο σκεύος από το φούρνο, και μεταφέρουμε μέσα στο πυρίμαχο σκεύος το ψωμί από την λεκάνη που το είχαμε ακουμπήσει. 8. Ψεκάζουμε με νερό το ψωμί και πασπαλίζουμε με σουσάμι. 9. Σκεπάζουμε το πυρίμαχο σκεύος με το καπάκι του και το βάζουμε στο φούρνο που ήδη καίει στους 250 βαθμούς για περίπου μισή ώρα. 10. Μετά από τη μισή ώρα, μειώνουμε τη θερμοκρασία του φούρνου στους 220 βαθμούς και αφαιρούμε το καπάκι από το πυρίμαχο σκεύος. Συνεχίζουμε να ψήνουμε για άλλα 10-20 λεπτά μέχρι το ψωμί να πάρει ένα χρυσαφί/καφετί χρώμα από πάνω.


 * TIP **: Εγώ συνήθως κάνω διπλή δόση και παίρνω ένα πολύ αφράτο καρβέλι, αλλά αρκετά παχύ (με πολύ ψίχα). Σε αυτή την περίπτωση, συνήθως χρειάζεται πάνω από 30 λεπτά ψήσιμο με το καπάκι μιας και το πάχος του ψωμιού είναι το διπλάσιο.